Moskva—Adler yo‘lovchi poyezdi yengil avtomobil bilan to‘qnashishi oqibatida haydovchi halok bo‘ldi

Moskva—Adler yo‘lovchi poyezdi 9-iyul, shanba kuni Tula viloyatidagi temir yo‘l kesishmasida yengil avtomobil bilan to‘qnashdi. Bu haqda Moskva temir yo‘li matbuot xizmati ma’lum qildi, deya xabar beradi “TASS”.

“VAZ-2109 yengil avtomobili haydovchisi yo‘l harakati qoidalarini buzib, taqiqlovchi signallarni inkor etib, yaqinlashayotgan yo‘lovchi poyezdi qarshisiga chiqib keldi. Lokomotiv mashinisti shoshilinch to‘xtashga urindi, biroq masofa yaqin bo‘lgani uchun to‘qnashuvdan qutulib qolishning imkoni bo‘lmadi”, — deyiladi matbuot xizmati xabarida.
Hodisada yengil avtomobil haydovchisi og‘ir jarohat oldi va hayotdan ko‘z yumdi. Poyezdning izidan chiqishi sodir bo‘lmadi, temir yo‘l infratuzilmasi shikastlanmadi. 16 daqiqali to‘xtatilishdan so‘ng poyezd harakatini davom ettirdi. Hozirda yuz bergan hodisa tafsilotlari o‘rganilmoqda.